Батыш Ак-Суу жез кени
Батыш Ак-Суу жез кени Ысык-Көл районунда, Ак-Суу суусунун баш жагында, деңиз деңгээлинен 3000–3300 м бийиктикте. 1971–75-ж. издөө иштери жүргүзүлгөн. Кен аймагы силурдун диорит, сиенит-диорит дайкалары жана үстүнкү ордовиктин гранит-порфирлери жиреп чыккан ортоңку ордовик мезгилинин терриген-карбонат катмары менен түзүлгөн. Руда тулкулары акиташ кабатчаларынын интрузия менен кошулган гранат, гранат-магнетит скарн кабаттарында жайгашкан. Скарндагы руда тулкуларынын узундугу 50 мден 850 мге чейин, калыңдыгы 5 мден 20 мге чейин созулуп, магнетит, гематит, пирит, халькопирит, коргошун-цинк минералдарын камтыйт. Аз өлчөмдө касситерит, висмутин, вольфрамит, алтын кездешет. Пайдалуу компоненттердин өлчөмү төмөнкүчө: жез – 0,2–2,5%, коргошун – 1% чейин, цинк – 1%тен көбүрөөк, алтын – 3,1 г/m чейин. Руданын болжол ресурсу 18661 миң m, жездики 129830 m, алтындыкы - 7 m.

Колдонулган адабияттар
 Кыргызстандын кен байлыгы: Энциклопедиялык окуу куралы/Мамлекеттик тил жана энциклопедия борбору. Бишкек – 2004, ISBN 9967-14-009-7
 Кыргызстандын кен байлыктары